Direktør for Avdeling Psykisk helsevern og rus i Helsedirektoratet, Gitte Huus. Foto: Helsedirektoratet

– Vi vet at pasienter kan oppleve bevæpningen som truende og skremmende når politiet bistår i tvangsinnleggelser, sier Gitte Huus, direktør for Avdeling psykisk helsevern og rus i Helsedirektoratet.

Huus ber i en henvendelse til Politidirektoratet om at politiet i størst mulig grad skal unngå å bære våpen seg når de skal hjelpe helsevesenet med tvangsinnleggelse av psykisk syke.

Bakgrunnen er en bekymringsmelding fra kontrollkommisjonen på det psykiatriske sykehus Reinsvoll ved Toten. Her fører de tilsyn med tvangsbruk innenfor psykisk helsevern.

Går utover behandlingen

Flere psykisk syke blir preget av at politiet bar våpen under tvangsinnleggelsen i lengre tid. Foto: Scanpix

Pasientene blir så skremt av at politiet bærer våpen at det går utover behandlingen, forteller Elisabeth Bendixen, leder av kommisjonen.

– Opplevelsen av selve innleggelsen er en så sterk opplevelse for den enkelte pasient at den må bearbeides. Da kan det ta lengre tid før man kommer i en behandlingsposisjon, sier Elisabeth Bendixen.

Kommisjonen mener også at væpnet politi øker faren for at enkelte pasienter kan bli mer utagerende.

Politidirektoratet villige til å se på problemet

I dag er det slik at politiet stiller sivilt og ubevæpnet på oppdrag som er planlagt. Når derimot oppdraget er akutt, kommer de i vanlig uniform. Siden politiet har vært midlertidig bevæpnet siden november i fjor, betyr det at de også kommer med våpen. Dette kan være skremmende for en psykisk syk pasient.

Seksjonssjef i Politidirektoratet, Jørn Olav Schjelderup Foto: Politidirektoratet

Seksjonssjef i politidirektoratet Jørn Olav Schjelderup sier at de er villige til å se på en unntaksløsning.

– Det vil være situasjonsbestemt, men i utgangspunktet er dette en type oppdrag hvor det ikke er påkrevd at man er bevæpnet, sier Schjelderup.

Politidirektoratet har ennå ikke svart skriftlig på Helsedirektoratets henvendelse.